## Cultura publica les bases per a les subvencions a infraestructures museístiques i la restauració de béns mobles amb valor patrimonial

*** Les ajudes arriben al milió d’euros i estan dirigides a museus, ajuntaments, fundacions i associacions sense ànim de lucre, entre altres entitats**

La Conselleria d’Educació, Cultura, Universitats i Ocupació ha publicat en el DOGV les noves bases reguladores per a la concessió de subvencions destinades a la modernització, conservació, equipament i adequació d’infraestructures museístiques, així com a la restauració de béns mobles amb valor patrimonial en la Comunitat Valenciana, en el marc del Pla Restaura 2025.

Estes bases d’ajudes estan dotades amb 1.004.714,23 euros i estan dirigides a finançar actuacions de modernització, conservació, equipament i adequació de les infraestructures de museus i col·leccions museogràfiques permanents reconegudes, així com la restauració de béns mobles inventariats de la Comunitat Valenciana, introduïxen importants novetats respecte a l’anterior Orde 28/2017.

Així, hi haurà dos modalitats d’ajuda. D’una banda, la Modalitat A, destinada a infraestructures, accessibilitat, digitalització i equipament museístic. En segon lloc, està la Modalitat B, que inclou la conservació i restauració de béns mobles amb valor patrimonial.

Es podrà presentar una sol·licitud per museu, col·lecció museogràfica permanent o bé moble i per modalitat, i es permet que cada sol·licitant opte a les dos modalitats. En cas que un mateix sol·licitant present diverses sol·licituds per a un mateix museu, col·lecció museogràfica permanent o bé moble, es considerarà vàlida únicament l’última sol·licitud presentada dins del termini establit.

En estes bases s’arreplega una ampliació de beneficiaris, ja que s’inclouen persones físiques i jurídiques titulars de béns mobles inscrits en l’Inventari general del patrimoni cultural valencià. Així mateix, els criteris de valoració estan més detallats, ja que es valoren aspectes com la innovació, l’accessibilitat, la gestió en GV-MUSEIA, l’impacte territorial i la lluita contra el despoblament.

Estes ajudes preveuen un finançament de fins al 80 % del pressupost, amb un màxim de 30.000 € per modalitat. El termini de presentació s’establirà en la convocatòria corresponent, que es publicarà pròximament en el DOGV. Cada entitat museística podrà presentar un projecte per a cada una de les modalitats.

En 2024 van ser concedides a 125 entitats, per un import total de 886.794,26 € i per a esta anualitat s’espera augmentar el nombre de concessions i aconseguir l’import total previst per a estes.

Fecha: 14/08/2025